EUROPA-PARLAMENTET, RÅDET FOR DEN EUROPÆISKE UNION OG EUROPA-KOMMISSIONEN —

som henviser til traktaten om Den Europæiske Unions funktionsmåde, særlig artikel 295, og traktaten om oprettelse af Det Europæiske Atomenergifællesskab, særlig artikel 106a, og

som tager følgende i betragtning:

(1) Europa-Parlamentet, Rådet for Den Europæiske Union og Europa-Kommissionen ("de tre institutioner") fører en åben, gennemsigtig og regelmæssig dialog med repræsentative sammenslutninger og civilsamfundet i overensstemmelse med Traktaten om Den Europæiske Union, særlig artikel 11, stk. 1 og 2.

(2) Denne åbenhed giver alle interessenter mulighed for at fremsætte deres synspunkter om beslutninger, der kan påvirke dem, og bidrager således effektivt til det evidensgrundlag, som de politiske forslag baseres på. At dialogere med interessenter fremmer kvaliteten af beslutningstagningen, da der derved skabes mulighed for input af eksterne synspunkter og ekstern ekspertise.

(3) De tre institutioner bekræfter, at åbenhed og ansvarlighed er afgørende faktorer for at bevare EU-borgernes tillid til legitimiteten af politiske, lovgivningsmæssige og administrative processer i Unionen.

(4) Åbenhed for så vidt angår interesserepræsentation er navnlig vigtig, når det drejer sig om at give borgerne mulighed for at følge interesserepræsentanters aktiviteter og potentielle indflydelse. De tre institutioner mener, at en sådan åbenhed bedst sikres gennem en adfærdskodeks, som indeholder de regler og principper, der gælder for de interesserepræsentanter, som tilmelder sig åbenhedsregistret og dermed tilslutter sig kodeksen.

(5) I betragtning af de positive erfaringer med åbenhedsregistret for organisationer og selvstændige, der deltager i udformningen og gennemførelsen af EU's politikker, som er oprettet ved aftalen mellem Europa-Parlamentet og Europa-Kommissionen af 16. april 2014, mener de tre institutioner, at en sådan aftale bør udbygges på en hensigtsmæssig måde.

(6) De tre institutioner erkender, at det er nødvendigt at oprette et obligatorisk åbenhedsregister ("registret") ved at gøre visse former for samarbejde med institutionerne betinget af forudgående registrering, således at registrering de facto bliver en forudsætning for interesserepræsentation, og det sikres, at en sådan repræsentation sker i henhold til regler og principper fastsat i adfærdskodeksen.

(7) De tre organisationer reagerer herved på behovet for så hurtigt som muligt at vedtage en interinstitutionel aftale om oprettelse af et obligatorisk register i overensstemmelse med Europa-Parlamentets beslutning af 28. april 2016 om aktindsigt.

(8) Registret skal føres, uden at det griber ind i de tre institutioners kompetencer eller påvirker deres respektive interne organisatoriske beføjelser, og uden at det berører den aftale, de skal indgå for så vidt angår de nærmere retningslinjer for deres bidrag til registersekretariatets administrative og finansielle ressourcer.

(9) De tre institutioner skal handle i et gensidigt loyalt samarbejde, når de gennemføre aftalen.

(10) Hver af de tre institutioner kan anvende andre former for god praksis og andre politikker for åbenhed uden for rammerne af denne aftale, i det omfang sådanne politikker ikke griber ind i gennemførelsen og formålene med aftalen.

(11) Denne aftale påvirker ikke udøvelsen af de rettigheder, der gælder i henhold til artikel 11, stk. 4, i traktaten om Den Europæiske Union (det europæiske borgerinitiativ), og artikel 227 i traktaten om Den Europæiske Unions funktionsmåde (retten til at indgive andragender til Europa-Parlamentet) —

HAR INDGÅET FØLGENDE AFTALE:

Artikel 1

Den interinstitutionelle aftales formål og anvendelsesområde

Med den interinstitutionelle aftale oprettes der en ramme for et åbent og etisk samarbejde mellem interesserepræsentanter, der deltager i aktiviteter, der er omfattet af denne aftale, og de tre institutioner.